Source: http://84.16.37.23/web/sk/prehliadky-mrtvych
Timestamp: 2019-01-16 19:05:46+00:00

Document:
Prehliadky mŕtvych tiel - ÚDZS
Súdne lekárstvo a patologická anatómia/
Prehliadky mŕtvych tiel/
Ako funguje systém prehliadok mŕtvych tiel
Systém prehliadok mŕtvych tiel v Slovenskej republike (SR) je od 01.01. 2018 založený na dvoch možných spôsoboch zabezpečenia u poskytovateľov ústavnej zdravotnej starostlivosti (PÚZS), ako aj mimo nich, a to:
• prostredníctvom organizátora,
• mimo organizátora (podľa rozpisu lekárov na základe dobrovoľnosti alebo určenej povinnosti).
1. Systém vykonávania prehliadok mŕtvych tiel prostredníctvom organizátora
Úrad prostredníctvom verejného obstarávania vysúťažil organizátorov prehliadok mŕtvych tiel pre každé územie samosprávneho kraja SR samostatne s účinnosťou od 01.07.2018. Organizátor je v týchto samosprávnych krajoch povinný úplne zabezpečiť výkon prehliadky mŕtvych tiel prostredníctvom vlastných lekárov vrátane ich prepravy. Organizátor je povinný odoslať rozpis jednotlivých prehliadajúcich lekárov s kontaktnými údajmi operačnému stredisku tiesňového volania záchrannej zdravotnej služby (ďalej “operačné stredisko“), ako aj úradu, a to najneskôr 10 pracovných dní pred začiatkom kalendárneho mesiaca, na ktorý organizátor vyhotovuje rozpis.
KORONER, s. r. o.
Znievska 44, 851 06 Bratislava
e-mail: igor.petrik1@gmail.com
MORAT, s. r. o.
Ota Halúska 8668/38, 840 06 Bratislava – mestská časť Záhorská Bystrica
e-mail: zdenko.senesi@skodler.sk
SKL 48, s. r. o.
e-mail: juraj.ploskunak@skl48.sk
Poliklinika Terasa, s. r. o.
e-mail: mariemachova@bnc.sk
Prehliadky mŕtvych tiel mimo PÚZS (mimo nemocničných zariadení)
Mimo zdravotníckych zariadení ústavnej zdravotnej starostlivosti je každý povinný nahlásiť úmrtie na jednotné európske číslo tiesňového volania - 112. Operačné stredisko bezodkladne oznámi úmrtie prehliadajúcemu lekárovi, ktorý je uvedený v rozpise organizátora pre danú časť samosprávneho kraja, v ktorej nastalo úmrtie (napr. okres alebo región podľa členenia oblasti v rozpise organizátora). Organizátor následne zabezpečí výkon prehliadky vrátane prepravy prehliadajúceho lekára na výkon prehliadky a späť. Úrad v súlade so zmluvou uhradí organizátorovi výkon prehliadky pozostávajúci z odmeny prehliadajúcemu lekárovi a úhrady za jeho prepravu. V súlade so zákonom za nesplnenie povinnosti výkonu prehliadky mŕtveho tela môže úrad uložiť organizátorovi sankciu. Prehliadku mŕtveho tela hradí organizátor.
Prehliadky mŕtvych tiel u PÚZS (v nemocničných zariadeniach)
V súlade s novelou zákona č. 581/2004 Z. z. účinnej od 15.06.2018 vykonávanie prehliadok mŕtvych tiel v zdravotníckom zariadení ústavnej zdravotnej starostlivosti, v ktorom došlo k úmrtiu, zabezpečí poskytovateľ zdravotnej starostlivosti, ktorý má vydané povolenie na prevádzkovanie tohto zdravotníckeho zariadenia prehliadajúcim lekárom, ktorý nebol ošetrujúcim lekárom zomrelého počas poslednej hospitalizácie. Prehliadku mŕtveho tela hradí úrad na základe vyúčtovania (faktúry).
2. Systém vykonávania prehliadok mŕtvych tiel mimo organizátora
Výkon prehliadky mŕtvych tiel na základe dobrovoľnosti mimo PÚZS
Ak nie je vysúťažený organizátor (čo nie je momentálna situácia) pre daný samosprávny kraj, prehliadky mŕtvych tiel sa vykonávajú na základe rozpisu úradu. Úrad musí zabezpečiť nepretržitý výkon prehliadok mŕtvych tiel a dostatočný počet prehliadajúcich lekárov (mimo vojenských lekárov) na každý deň a príslušný samosprávny kraj. Úrad prednostne do zoznamu zaradí lekárov, ktorí chcú túto činnosť vykonávať dobrovoľne. Títo lekári musia mať oprávnenie na výkon prehliadky mŕtvych tiel. Ak ho niektorý lekár nemá, úrad na požiadanie bezodkladne zabezpečí jeho vyškolenie.
Operačné stredisko po doručení správy o úmrtí bezodkladne oznámi toto úmrtie prehliadajúcemu lekárovi, ktorý je uvedený v rozpise úradu pre danú časť samosprávneho kraja, v ktorej nastalo úmrtie (napr. okres alebo región podľa členenia oblasti v rozpise).
Prehliadajúci lekár môže využiť prepravnú službu úradu alebo sa môže prepraviť na miesto výkonu prehliadky vlastným motorovým vozidlom.
Úrad prehliadajúcemu lekárovi za vykonanú prehliadku mŕtveho tela uhradí odmenu vo výške 25 eur. K tomu hradí prepravu lekára úradom zazmluvnenou dopravnou spoločnosťou alebo vlastným vozidlom v súlade s platným metodickým usmernením úradu.
Výkon prehliadky mŕtvych tiel na základe určenej povinnosti mimo PÚZS
V prípade, ak nebude rozpis na príslušný kalendárny mesiac kompletne zabezpečený na základe dobrovoľnosti (dobrovoľnými lekármi), úrad ho doplní prehliadajúcimi lekármi na základe povinnosti z abecedne zoradeného zoznamu lekárov všeobecnej aj špecializovanej ambulantnej starostlivosti z daného regiónu. Operačné stredisko po doručení správy o úmrtí bezodkladne oznámi toto úmrtie prehliadajúcemu lekárovi, ktorý je uvedený v rozpise úradu pre danú časť samosprávneho kraja, v ktorej nastalo úmrtie (napr. okres alebo región podľa členenia oblasti v rozpise úradu). Pokiaľ by prehliadku určený lekár nevedel z akéhokoľvek dôvodu zabezpečiť, musí si za seba nájsť náhradu.
Rozpis lekárov úrad posiela minimálne mesiac dopredu emailom prehliadajúcim lekárom, súčasne ho zverejní na svojej webovej stránke www.udzs-sk.sk a odošle operačnému stredisku najneskôr desať pracovných dní dopredu. Takto zverejnený rozpis sa považuje za doručený poskytovateľom a lekárom nasledujúcim dňom po jeho zverejnení na webovej stránke úradu.
Lekári, ktorí vykonávajú prehliadky na základe povinnosti, nepotrebujú absolvovať školenie a nemusia mať oprávnenie na vykonávanie prehliadok mŕtvych tiel. V prípade záujmu úrad na požiadanie bezodkladne zabezpečí ich vyškolenie alebo im poradí ako postupovať.
V súlade so zákonom za nesplnenie povinnosti výkonu prehliadky môže úrad uložiť organizátorovi sankciu.
Výkon prehliadok mŕtvych tiel u PÚZS
V súlade s novelou zákona č. 581/2004 Z.z. účinnej od 15.06.2018 vykonávanie prehliadok mŕtvych tiel v zdravotníckom zariadení ústavnej zdravotnej starostlivosti, v ktorom došlo k úmrtiu, zabezpečí poskytovateľ zdravotnej starostlivosti, ktorý má vydané povolenie na prevádzkovanie tohto zdravotníckeho zariadenia prehliadajúcim lekárom, ktorý nebol ošetrujúcim lekárom zomrelého počas poslednej hospitalizácie.
Najčastejšie otázky a odpovede k prehliadkam mŕtvych tiel
Aké novinky prinášajú novely zákonov v problematike prehliadok mŕtvych tiel?
Cieľom legislatívnych zmien je vytvoriť manažovateľný systém prehliadok mŕtvych tiel na území SR.
Systém prehliadok mŕtvych tiel v SR je od 01.01.2018 založený na dvoch možných spôsoboch zabezpečenia u PÚZS, ako aj mimo nich, a to:
• mimo organizátora (podľa rozpisu lekárov na základe dobrovoľnosti alebo zákonom určenej povinnosti).
Každé úmrtie musí byť nahlásené operačnému stredisku tiesňového volania záchrannej zdravotnej služby na jednotné európske číslo tiesňového volania 112 alebo útvaru Policajného zboru.
Úrad je od 01.01.2018 povinný vyhlásiť verejné obstarávanie na organizátora prehliadok mŕtvych tiel. Ako bude úrad postupovať?
Úrad vyhlásil prostredníctvom európskeho vestníka verejné obstarávanie na zabezpečenie organizátora prehliadok mŕtvych tiel pre každý kraj samostatne. Opakované kolo verejného obstarávania bolo úspešné, takže od 01.07.2018 má úrad zmluvného organizátora pre každý samosprávny kraj samostatne. Organizátor prostredníctvom dostatočného počtu lekárov zabezpečuje samotný výkon prehliadky mŕtveho tela, ako aj dopravu prehliadajúceho lekára na tento výkon. Zmluva s organizátorom bola uzatvorená na 12 kalendárnych mesiacov. Výber prehliadajúcich lekárov je výlučne v kompetencii organizátora.
Čo ak niektorý z organizátorov nebude schopný zabezpečiť svoju zmluvnú povinnosť?
Úrad v takomto prípade môže pristúpiť k uplatneniu sankcii alebo k vypovedaniu zmluvy s daným organizátorom.
Ako bude úrad postupovať, ak organizátor skončí svoju činnosť predčasne? Čo bude nasledovať?
Úrad má zo zákona povinnosť do jedného mesiaca vyhlásiť nové verejné obstarávanie pre daný samosprávny kraj. V prípade, že nebude úrad schopný vysúťažiť nového organizátora, pristúpi k uplatneniu rozpisu prehliadajúcich lekárov z dobrovoľnosti a povinnosti v súlade s § 47da, ods. 6 a ods. 8 zákona č. 581/2004 Z. z. Prehliadajúci lekári na základe povinnosti nepotrebujú absolvovať školenie a nemusia mať ani oprávnenie na vykonávanie prehliadok mŕtvych tiel. V prípade záujmu úrad bezodkladne zabezpečí ich vyškolenie a poradí im ako postupovať. Zoznamy budú zverejňované vždy jeden mesiac pred vznikom povinnosti.
Čo znamená „dobrovoľnosť“? Ako úrad zostavuje rozpis dobrovoľníkov?
Ak by nebola účinná zmluva s organizátorom (čo nie je momentálne situácia), úrad je zo zákona povinný úplne zabezpečiť vykonávanie prehliadok mŕtvych tiel na základe rozpisu tak, aby každý deň bolo pokryté celé územie samosprávneho kraja. Úrad disponuje zoznamom lekárov pre potreby zabezpečenia dobrovoľnosti výkonu prehliadky mŕtvych tiel. Dobrovoľný výkon prehliadky mŕtvych tiel môže vykonávať akýkoľvek lekár s oprávnením úradu na výkon tejto činnosti. Ak by lekár poverenie/oprávnenie nemal, úrad mu bezodkladne zabezpečí školenie a vystaví osvedčenie o školení a oprávnenie na výkon prehliadky mŕtvych tiel. Je aj v záujme úradu zostaviť rozpis prehliadajúcich lekárov na princípe „dobrovoľnosti“, resp. v niektorých regiónoch na princípe zachovania doteraz fungujúceho systému. Tento stav je len na dobu určitú, do nadobudnutia účinnosti zmluvy s organizátorom.
Evidujete región, kde o výkon prehliadky mŕtvych tiel nie je záujem?
Výber prehliadajúcich lekárov je výlučne v kompetencii organizátora. V prípade záujmu lekárov o výkon prehliadky mŕtvych tiel, je potrebné kontaktovať organizátora v danom samosprávnom kraji.
Aká je výška úhrady za výkon prehliadky mŕtvych tiel?
Výšku odmeny prehliadajúcemu lekárovi mimo PÚZS si určuje organizátor v danom samosprávnom kraji. Výšku odmeny prehliadajúcemu lekárovi u PÚZS určuje metodické usmernenie úradu a t. č. je vo výške 10,- eur.
Odporúčania úradu pri výkone prehliadky mŕtvych tiel mimo zdravotníckeho zariadenia ústavnej zdravotnej starostlivosti
Pre výkon prehliadky mŕtvych tiel je potrebné si zabezpečiť:
ochranné rukavice alebo iné ochranné pracovné prostriedky,
Listy o prehliadke mŕtveho a štatistické hlásenie o úmrtí v piatich kópiách,
obálku na listy o prehliadke po ich vyplnení,
Správu o prehliadke mŕtveho tela (formulár F-033) v jednej kópii,
Potvrdenie o preprave mŕtveho (formulár F-072) v jednej kópii.
Po príchode na miesto výkonu prehliadky mŕtveho tela je potrebné postupovať v súlade s požiadavkami a pokynmi organizátora, ako aj metodickým usmernením č. 1/1/2018 - Vykonávanie prehliadky mŕtveho tela. Pri podozrení, že úmrtie bolo spôsobené trestným činom, samovraždou alebo ak ide o úmrtie cudzieho štátneho príslušníka, prehliadajúci lekár bezodkladne oznámi tieto skutočnosti útvaru policajného zboru na čísle 158.
Ak prehliadajúci lekár zistí, že osoba bola v čase úmrtia nakazená alebo má podozrenie na nákazu cholerou, morom, žltou zimnicou, škvrnitým týfusom, hemoragickými horúčkami, priónovým ochorením typu Creutzfeldt Jacobovej choroby, alebo inými vysokovirulentnými prenosnými chorobami, nariadi výkon pitvy a v Liste o prehliadke mŕtveho a štatistickom hlásení o úmrtí uvedie „nakazený nebezpečnou chorobou“. Túto skutočnosť zároveň oznámi príslušnému Regionálnemu úradu verejného zdravotníctva.
Po vykonaní prehliadky mŕtveho tela je potrebné rozhodnúť o nutnosti výkonu pitvy v zmysle § 48 zákona č. 581/2004 Z. z. (viď nižšie) na príslušnom Súdnolekárskom a patologicko-anatomickom pracovisku úradu. V prípade, že prehliadajúci lekár nenariadi výkon pitvy, udeľuje povolenie pochovania a spopolnenia zomrelého v súlade s ustanoveniami zákona č. 131/2010 Z. z.
Kontakty a zoznam súdnolekárskych a patologickoanatomických pracovísk úradu nájdete na webovej adrese: http://www.udzs-sk.sk/web/sk/sudne-lekarstvo-a-patologicka-anatomia1
Rajonizáciu výkonu pitvy nájdete na webovej adrese:
http://www.udzs-sk.sk/web/sk/rajonizacia-pre-vykonavanie-pitiev
Podľa ods. 3 § 48 zákona č. 581/2004 Z. z. prehliadajúci lekár nariadi pitvu:
a) pri úmrtí osoby v zdravotníckom zariadení:
1. na účely overenia choroby alebo liečebného postupu,
2. v súvislosti s operačným zákrokom a s anestéziou (mors in tabula),
3. pri podozrení na iatrogénne poškodenie,
b) pri úmrtí osoby pri podozrení na prenosné ochorenie,
c) pri úmrtí osoby pri podozrení na kontamináciu mŕtveho tela rádioaktívnymi látkami,
d) pri úmrtí náhlom a neočakávanom, ak prehliadkou mŕtveho tela alebo iným spôsobom nie je možné určiť príčinu smrti,
e) po odbere orgánov alebo pred odberom ľudského tkaniva alebo ľudských buniek s výnimkou odberu očných rohoviek od mŕtveho darcu,
f) osoby zomrelej mimo zdravotníckeho zariadenia alebo osoby zomrelej v zdravotníckom zariadení pri podozrení z nesprávneho postupu pri poskytovaní zdravotnej starostlivosti alebo výkone liečiteľských činností,
g) pri úmrtí spôsobenom priemyselnou otravou alebo inou otravou, v dôsledku choroby z povolania, alebo ak je podozrenie na úmrtie z týchto príčin,
h) pri úmrtí v súvislosti s pracovným úrazom alebo s iným úrazom,
i) pri úmrtí v súvislosti s dopravnou nehodou,
j) pri násilnom úmrtí vrátane samovraždy,
k) pri úmrtí osoby v zariadení na výkon väzby alebo v zariadení na výkon trestu odňatia slobody.
Ak prehliadajúci lekár v zmysle § 48 zákona č. 581/2004 Z. z. nariadi pitvu, vyplní List o prehliadke mŕtveho a štatistické hlásenie o úmrtí v piatich vyhotoveniach, vypíše formulár „Správa o prehliadke mŕtveho“, zabezpečí prevoz mŕtveho tela zazmluvnenou pohrebnou službou na súdnolekárske a patologicko-anatomické pracovisko úradu, kde bude vykonaná pitva a potvrdí príslušnú časť formuláru „Potvrdenie o preprave mŕtveho“. S mŕtvym telom odošle v zalepenej obálke vyplnené Listy o prehliadke mŕtveho a štatistické hlásenie o úmrtí v štyroch vyhotoveniach a vypísaný formulár Správa o prehliadke mŕtveho s označením mena, priezviska a bydliska mŕtveho, s poznámkou „vykonať pitvu“. Jedno vyhotovenie Listov o prehliadke mŕtveho musí prehliadajúci lekár nasledujúci pracovný deň po vykonaní prehliadky mŕtveho tela odovzdať úradu.
Zoznam zazmluvnených pohrebných služieb úradu na prevoz mŕtvych tiel vo Vašom regióne nájdete na webovej adrese: http://www.udzs-sk.sk/zakladne-informacie
V prípade, ak prehliadajúci lekár nenariadi výkon pitvy, príbuzní zomrelého si sami zabezpečia pohrebnú službu. Prehliadajúci lekár nesmie uprednostniť alebo propagovať žiadnu z pohrebných služieb.
Linky na jednotlivé dokumenty:
Vykonávanie prehliadky mŕtveho tela - MU 1/1/2018
Listy o prehliadke mŕtveho a štatistické hlásenie o úmrtí
Správa o prehliadke mŕtveho tela (formulár F-033)
Potvrdenie o preprave mŕtveho (formulár F-072)
Ďalšie informácie k téme - prehliadky mŕtvych tiel nájdete na webovej stránke úradu: http://www.udzs-sk.sk/prehliadky-mrtvych
Postup vyúčtovania prehliadok mŕtvych tiel prehliadajúceho lekára poskytovateľa prevádzkujúceho zdravotnícke zariadenie ústavnej zdravotnej starostlivosti
Postupuje sa v súlade s Článkom 4 MU 1/1/2018. V súčasnosti sa vyúčtovanie prehliadajúcich lekárov vykonávajúcich prehliadky mŕtvych tiel v zdravotníckom zariadení ústavnej zdravotnej strostlivosti (napr. v nemocnici, v DOS a pod.) vykonáva bez nároku na úhradu prepravy v súlade s § 18 ods. 1 písm. r) bodu 3 zákona č. 581/2004 Z. z.
Vyúčtovanie za vykonané prehliadky mŕtvych tiel sa zasiela štvrťročne na príslušnú pobočku úradu, vždy k poslednému dňu kalendárneho štvrťroka, za ktorý úhrada prináleží. Pri fakturácii nad 300 eur mesačne môže byť fakturačným obdobím aj kalendárny mesiac.
Najprv je potrebné vypísať tlačivo Zoznam prehliadok mŕtvych tiel vykonaných za príslušný kalendárny mesiac (F-443, Príloha č. 3 MU 1/1/2018). Toto vyplnené tlačivo sa prikladá k vyúčtovaniu.
Následne je potrebné vypísať tlačivo Vyúčtovanie prehliadok mŕtvych tiel pre fyzické osoby (F-056-3, Príloha č. 5 MU 1/1/2018), ktoré je potrebné upraviť podľa nasledovných pokynov:
vymazať hlavičku úradu a na druhej strane základnú finančnú kontrolu (slúžia len pre potreby úradu),
všetky vyúčtovania musia mať poradové číslo, čo je vhodné doplniť a číslovať v úvode vyúčtovania,
uviesť obdobie vyúčtovania a okres; neuvádza sa rozpis, ktorý sa týka prehliadok mimo ZZ ÚZS v čase, keď nie je vysúťažený organizátor,
uviesť meno a priezvisko prehliadajúceho lekára, jeho bydlisko a číslo účtu v tvare IBAN. Na tento účet budú poukázané finančné prostriedky,
podľa počtu prehliadok zo Zoznamu prehliadok mŕtvych tiel uviesť rovnaký počet v časti: Počet vykonaných prehliadok - v zdravotníckom zariadení: uviesť počet,
v prípade, že prehliadajúci lekár nie je platiteľ DPH, tak sa počet prehliadok mŕtvych tiel vynásobí sumou 10 eur,
v prípade, že prehliadajúci lekár je platiteľ DPH, musí vystaviť faktúru, pričom si uplatňuje úhradu vo výške 10 eur bez DPH a príslušnú DPH v súlade s aktuálnym znením zákona č. 222/2004 Z. z. o dani s pridanej hodnoty v znení neskorších predpisov, t. j. v súčasnosti vo výške 2 eurá za každú prehliadku,
sumu za prepravu v prípade prehliadky mŕtveho tela v ZZ ÚZS si nie je možné uplatniť, úrad takúto prepravu neuhrádza,
na záver uviesť celkovú sumu k úhrade, miesto a dátum vystavenia vyúčtovania a podpis prehliadajúceho lekára. Nie je možné použiť pečiatku lekára ZZ ÚZS, keďže sa ho vyúčtovanie netýka,
ako prílohu je potrebné priložiť vypísané tlačivo F-443 (Príloha č. 3 MU 1/1/2018) Zoznam prehliadok mŕtvych tiel vykonaných za príslušný kalendárny mesiac.
V súčasnosti je nutné ako prílohu dodať aj kópiu Listov o prehliadke mŕtveho na pobočku úradu, pokiaľ tak lekár neurobil nasledujúci pracovný deň po vykonaní prehliadky mŕtveho tela v súlade s § 47b ods. 4 zákona č. 581/2004 Z. z.
Vyúčtovanie je potrebné odoslať na pobočku úradu podľa samosprávneho kraja, kde nastal výkon prehliadky mŕtveho tela.
Adresy pobočiek úradu nájdete na adrese: http://www.udzs-sk.sk/pobocky
Príklad vyúčtovania lekára za prehliadky u PÚZS
Rozpisy lekárov na výkon prehliadok mŕtvych tiel
Od 01.07.2018 sú prehliadky mŕtvych tiel zabezpečované prostredníctvom organizátorov v každom samosprávnom kraji samostatne.
V prípade, že organizátor nebude schopný zabezpečiť prehliadky mŕtvych tiel v danom samosprávnom kraji a odstúpi od zmluvy, úrad v súlade so zákonom zabezpečí výkon prehliadok mŕtvych tiel formou rozpisov.
V prípade akýchkoľvek požiadaviek, prosím, kontaktujte príslušnú pobočku úradu.

References: § 47
 § 48
 § 48
 § 48
 § 18
 § 47